ประกาศการไฟฟ้าฝ่ายผลิตแห่งประเทศไทย

เรื่อง การออกพันธบัตรการไฟฟ้าฝ่ายผลิตแห่งประเทศไทย

พ.ศ. ๒๕๔๑ ครั้งที่ ๑๒

อาศัยอำนาจตามความในมาตรา ๙ (๗) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ และมาตรา ๔๓ (๕) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ ผู้ว่าการการไฟฟ้าฝ่ายผลิตแห่งประเทศไทย จึงขอประกาศให้ทราบว่า

ข้อ ๑  การไฟฟ้าฝ่ายผลิตแห่งประเทศไทยจะทำการกู้เงินเพื่อการลงทุนโดยวิธีการออกพันธบัตร

ข้อ ๒  พันธบัตรนี้มีชื่อเรียกว่า “พันธบัตรการไฟฟ้าฝ่ายผลิตแห่งประเทศไทย พ.ศ. ๒๕๔๑ ครั้งที่ ๑๒”

ข้อ ๓  พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ ๔  พันธบัตรนี้เป็นพันธบัตรชนิดระบุชื่อผู้ถือ

ข้อ ๕  พันธบัตรนี้มีมูลค่าที่ออกรวม ๑,๐๐๐ ล้านบาท (หนึ่งพันล้านบาทถ้วน) แบ่งออกเป็นจำนวน ๑,๐๐๐,๐๐๐ หน่วย (หนึ่งล้านหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๖  พันธบัตรนี้มีกำหนดไถ่ถอนพันธบัตรเมื่อครบ ๘ ปี นับแต่วันออกพันธบัตรเป็นการไถ่ถอนครั้งเดียวเต็มตามจำนวนที่ออก และไม่มีการไถ่ถอนก่อนครบกำหนด

ข้อ ๗  วันออกพันธบัตรคือวันที่ ๕ ตุลาคม ๒๕๔๑

ข้อ ๘  วันไถ่ถอนพันธบัตรคือวันที่ ๕ ตุลาคม ๒๕๔๙ หากวันดังกล่าวตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคารพาณิชย์ก็ให้เลื่อนวันไถ่ถอนพันธบัตรเป็นวันเปิดทำการถัดไป

ข้อ ๙  พันธบัตรนี้มีดอกเบี้ยในอัตราร้อยละ ๑๑.๒๕ ต่อปี คำนวณจากมูลค่าของพันธบัตร โดยเริ่มคำนวณจากวันออกจำหน่ายพันธบัตรถึงวันก่อนวันไถ่ถอนพันธบัตรหนึ่งวัน การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

ข้อ ๑๐  การไฟฟ้าฝ่ายผลิตแห่งประเทศไทย จะชำระดอกเบี้ยให้แก่ ผู้ถือกรรมสิทธิ์ในพันธบัตรตามกำหนดเวลาดังนี้

๑๐.๑ ดอกเบี้ยงวดแรกชำระในวันที่ ๕ เมษายน ๒๕๔๒

๑๐.๒ ดอกเบี้ยงวดต่อไปชำระทุก ๆ ๖ เดือน โดยจะจ่ายในวันที่ ๕ เมษายน และวันที่ ๕ ตุลาคม ของทุกปีตลอดอายุของพันธบัตร

๑๐.๓ ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร

๑๐.๔ ถ้าวันครบกำหนดชำระดอกเบี้ยดังที่ระบุใน ๑๐.๑, ๑๐.๒ และ ๑๐.๓ ตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคารพาณิชย์ ก็ให้เลื่อนไปชำระในวันเปิดทำการถัดไป

ข้อ ๑๑  การโอนกรรมสิทธิ์ หรือการจำนำพันธบัตรนี้ ให้ทำโดยวิธีจดทะเบียนที่ธนาคารแห่งประเทศไทย ซึ่งได้รับแต่งตั้งเป็นนายทะเบียนและตัวแทนการจ่ายเงินตามพันธบัตรนี้ การโอนกรรมสิทธิ์หรือการจำนำพันธบัตรจะกระทำในระหว่างระยะเวลาหนึ่งเดือน ก่อนวันถึงกำหนดชำระดอกเบี้ยตามข้อ ๑๐ หรือในระหว่างระยะเวลาหนึ่งเดือนก่อนวันถึงกำหนดไถ่ถอนตามข้อ ๘ มิได้ เว้นแต่นายทะเบียนจะเห็นสมควร

ข้อ ๑๒  กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๓  พันธบัตรนี้มิให้ถือว่าฉบับใดสมบูรณ์ เว้นแต่พนักงานการไฟฟ้าฝ่ายผลิตแห่งประเทศไทย ซึ่งผู้ว่าการการไฟฟ้าฝ่ายผลิตแห่งประเทศไทยแต่งตั้งขึ้นโดยประกาศในราชกิจจานุเบกษา ได้ลงลายมือชื่อกำกับในพันธบัตรฉบับนั้นร่วมกับนายทะเบียนพันธบัตรดังกล่าว

ข้อ ๑๔  พันธบัตรนี้ใช้เป็นหลักทรัพย์ค้ำประกันในการประมูลงานกับการไฟฟ้าฝ่ายผลิตแห่งประเทศไทยได้

ข้อ ๑๕  พันธบัตรนี้จำหน่ายให้แก่บุคคลธรรมดา นิติบุคคล และคณะบุคคลโดยไม่จำกัดประเภทบุคคล และสัญชาติ

ข้อ ๑๖  การไฟฟ้าฝ่ายผลิตแห่งประเทศไทยมอบหมายให้ ธนาคารนครหลวงไทย จำกัด (มหาชน) ในฐานะ “ผู้จัดการจัดจำหน่าย” เป็นผู้จัดการจัดจำหน่ายและประกันการจำหน่ายพันธบัตรนี้

ข้อ ๑๗  การไฟฟ้าฝ่ายผลิตแห่งประเทศไทยมอบหมายให้ ธนาคารแห่งประเทศไทย เป็นนายทะเบียนและตัวแทนการจ่ายเงินตลอดจนจัดการอื่น ๆ ที่จำเป็นในการนี้

ข้อ ๑๘  ธนาคารแห่งประเทศไทย จะแจ้งให้ผู้จองซื้อไปรับใบพันธบัตรได้ที่ธนาคารแห่งประเทศไทย ภายใน ๔๕ วัน นับแต่วันออกพันธบัตร

ประกาศ ณ วันที่ ๕ ตุลาคม พ.ศ. ๒๕๔๑

เขียน  วงศ์สุรีย์

ผู้จัดการใหญ่ธุรกิจวิศวกรรม ผู้ทำการแทน

ผู้ว่าการการไฟฟ้าฝ่ายผลิตแห่งประเทศไทย